બસ આવું જ થયા કરતું હતું. જો કે પાકીટ પાછું આપનારો ચતુરલાલનો જાણીતો જ હતો. પૈસા પાછા મળી ગયા હતા જેની ચતુરલાલને અગાઊથી ખબર પડી ગઈ હતી ને એટલે તે મશ્કરીના ચાળે ચડ્યા હતા. પણ ચંપકલાલે તો આ ઘટનાને વિરોધ સાથે સાંકળી લીધી હતી. ને પછી બે ચાર એવા કિસ્સા બન્યા જેથી એણે ચતુરલાલ સાથેનો સંબંધ કાપી નાખ્યો હતો. આ માણસ એને બહુ નડતો હતો, હેરાન કરતો હતો એવું એને લાગ્યું. બેય એક જ… કાપડના ધંધાના વેપારી. હમણાં ચંપકલાલનો ધંધો બહુ સારો ચાલતો હતો ને ચતુરલલનો ઠીક ઠીક એટલે તેણે ‘આવો’ ધંધો આદર્યો હતો. ‘એ પોતાની પ્રગતી નહોતો જોઈ શક્તો’ એવું ચંપકલાલ માનવા લાગ્યા હતા. તે કોઈની સાથે વાતચીતમાં મગ્ન હોય તો તેમને એમ જ લાગતું કે ‘આ મારી જ વાટે છે, બદબોઈ કરવાની એકેય તક છોડે તો એ ચતુરલાલ શાનો !’